তথ্যবিবরণী নম্বর : ৩০৭৮

এডিপি বাস্তবায়নে নৌপরিবহন মন্ত্রণালয়ের অবস্থান ৪র্থ

ঢাকা, ৪ ভাদ্র (১৯ আগস্ট) :

নৌপরিবহন মন্ত্রণালয় ২০১৮-১৯ অর্থবছরে বার্ষিক উন্নয়ন কর্মসূচি (এডিপি)-তে ৬৫টি প্রকল্পের অনুকূলে বরাদ্দকৃত ৪ হাজার ৮১৬ দশমিক ২৩ কোটি টাকার বিপরীতে জুন, ২০১৯ পর্যন্ত ৪ হাজার ৮০২ দশমিক ১৬ কোটি টাকা ব্যয় করেছে, যা বরাদ্দের ৯৯ দশমিক ৭০ শতাংশ।

অর্থ ব্যয়ের হিসেবে মন্ত্রণালয়গুলোর মধ্যে নৌপরিবহন মন্ত্রণালয়ের অবস্থান ৪র্থ। আর্থিক বাস্তবায়ন অগ্রগতিতে জাতীয় গড় ৯৪ দশমিক ৩৬ শতাংশের তুলনায় নৌপরিবহন মন্ত্রণালয়ের অর্জন ৫ দশমিক ৩৪ শতাংশ বেশি।

২০১৮-১৯ অর্থবছরের ব্যয় পূর্বের ২০১৭-২০১৮ অর্থবছরের ব্যয়ের তুলনায় শূন্য দশমিক ৬৪ শতাংশ বেশি। এছাড়া নৌপরিবহন মন্ত্রণালয় গত ২০১৮-১৯ অর্থবছরে ১৫টি প্রকল্প সমাপ্ত করেছে।

#

জাহাঙ্গীর/মাহমুদ/রফিকুল/সেলিম/২০১৯/২০৪৫ ঘণ্টা

তথ্যবিবরণী নম্বর : ৩০৭৭

বঙ্গবন্ধু ক্ষমতার জন্য রাজনীতি করেননি

--- সংস্কৃতি প্রতিমন্ত্রী

ঢাকা, ৪ ভাদ্র (১৯ আগস্ট) :

 সংস্কৃতি বিষয়ক প্রতিমন্ত্রী কে এম খালিদ বলেছেন, বঙ্গবন্ধু আজীবন আপসহীন রাজনীতি করেছেন। বাঙালি জাতির অধিকার আদায়ের সংগ্রামে নেতৃত্ব দিয়েছেন, এদেশকে স্বাধীন করেছেন। ক্ষমতার মোহ কখনো তাঁকে পেয়ে বসেনি। তিনি ক্ষমতার জন্য রাজনীতি করেননি।

 প্রতিমন্ত্রী আজ রাজধানীর বাংলা একাডেমির আবদুল করিম সাহিত্য বিশারদ মিলনায়তনে জাতির পিতা বঙ্গবন্ধু শেখ মুজিবুর রহমানের ৪৪তম শাহাদতবার্ষিকী ও জাতীয় শোক দিবস ২০১৯ উপলক্ষে বাংলা একাডেমি আয়োজিত সেমিনারে প্রধান অতিথির বক্তৃতায় এসব কথা বলেন।

 সংস্কৃতি বিষয়ক মন্ত্রণালয়ের সচিব ড. মোঃ আবু হেনা মোস্তফা কামালের সভাপতিত্বে অনুষ্ঠানে মূল বক্তা হিসেবে উপস্থিত ছিলেন জাতীয় বিশ্ববিদ্যালয়ের উপাচার্য অধ্যাপক ড. হারুন-অর-রশিদ। স্বাগত বক্তব্য রাখেন বাংলা একাডেমির মহাপরিচালক হাবীবুল্লাহ সিরাজী।

#

ফয়সল/মাহমুদ/মোশারফ/জয়নুল/২০১৯/২১০০ঘণ্টা

তথ্যবিবরণী নম্বর : ৩০৭৬

আওয়ামী লীগের প্রচার উপকমিটির সভায় তথ্যমন্ত্রী

**বেগম জিয়ার দুর্নীতির গন্ধ ছড়াবে এবার বিদেশেও**

ঢাকা, ৪ ভাদ্র (১৯ আগস্ট) :

তথ্যমন্ত্রী এবং আওয়ামী লীগের প্রচার ও প্রকাশনা সম্পাদক ড. হাছান মাহ্‌মুদ বলেছেন, ‘বেগম জিয়ার শাস্তি হয়েছে এতিমদের অর্থ আত্মসাতের অপরাধে। এ দুর্নীতির কথা সারা দেশের মানুষ জানে। তার মুক্তির জন্য বিএনপি যদি বিদেশে ধরনা দেয়, তাহলে খালেদা জিয়ার দুর্নীতি দেশে যে দুর্গন্ধ ছড়িয়েছে, তা এবার বিদেশেও ছড়াবে’।

সোমবার বিকেলে ঢাকার ধানমন্ডিতে আওয়ামী লীগের প্রচার কার্যালয়ে দলের প্রচার উপকমিটির বৈঠকের শুরুতে ‘বেগম জিয়ার মুক্তির জন্য বিএনপি বিদেশিদের শরণাপন্ন হতে যাচ্ছে’ - এ বিষয়ে সাংবাদিকদের প্রশ্নের জবাবে মন্ত্রী একথা বলেন।

‘আওয়ামী লীগ চামড়াশিল্প ধ্বংস করে দিতে চায়’, বিএনপি মহাসচিবের এমন মন্তব্যের প্রতি সাংবাদিকরা তাঁর দৃষ্টি আকর্ষণ করলে মন্ত্রী ড. হাছান বলেন, ‘চামড়াশিল্প নিয়েও বিএনপির অপরাজনীতি সফল হয়নি। বর্তমান সরকারের আমলে চামড়া রপ্তানি ৪০০ মিলিয়ন ডলার থেকে সব মিলে ২ বিলিয়নে উন্নীত হয়েছে। দেশে গত দশ বছরের অর্থনৈতিক উন্নয়নে মানুষের ক্রয়ক্ষমতা বৃদ্ধির কারণে পশু কোরবানি দ্বিগুণেরও বেশি বৃদ্ধি পেয়েছে, আগের ৩০-৪০ লাখ পশুর জায়গায় এখন প্রায় ১ কোটি পশু কোরবানি হয়। সে তুলনায় ট্যানারির সংখ্যা বৃদ্ধি ঘটেনি, যদিও অনেক চামড়াশিল্প প্রতিষ্ঠানের সক্ষমতা বেড়েছে, কিন্তু পরিবেশবান্ধবতা নিশ্চিত করার বাধ্যবাধকতায় চট্টগ্রামসহ বেশকিছু স্থানে ট্যানারি বন্ধও হয়ে গেছে। এবারের ঈদে এ অবস্থারই সুযোগ নিতে চেয়েছিল কিছু মুনফালোভী। সে কারণেই চামড়ার দরপতন হয়। আর বিএনপি চেয়েছিল এটা নিয়ে অপরাজনীতি করতে। কিন্তু তারা সফল হয়নি, সিন্ডিকেটের বিষয়টি পূর্ণ তদন্তে সরকারের বিভিন্ন সংস্থা কাজ করছে’।

আওয়ামী লীগ প্রচার ও প্রকাশনা উপকমিটির সভাপতি ও প্রধানমন্ত্রীর রাজনৈতিক উপদেষ্টা এইচ টি ইমাম সাংবাদিকদের অপর এক প্রশ্নের জবাবে বলেন, বঙ্গবন্ধুকে হত্যার ষড়যন্ত্রকারী, তাদের সমমনা সন্তান ও দোসররা বিভিন্ন দলের নামে তাদের চক্রান্তমূলক কর্মকা- ও গুজব বিস্তারের প্রমাণ করেছে, তারা এখনো দেশের বিরুদ্ধে ষড়যন্ত্রে লিপ্ত। এরা যেখানেই থাকুক, বিচারের আওতায় আনতে হবে।'

আওয়ামী লীগের উপপ্রচার সম্পাদক আমিনুল ইসলাম আমিন, প্রচার উপকমিটির সদস্য সুভাষ সিংহ রায়, তারিক সুজাত, কাশেম হুমায়ুন, এনামুল হক খসরু প্রমুখ এ সময় উপস্থিত ছিলেন।

#

আকরাম/মাহমুদ/মোশারফ/সেলিম/২০১৯/১৯৪৫ ঘণ্টা

তথ্যবিবরণী নম্বর : ৩০৭৫

বঙ্গবন্ধু হত্যাকা-ে জড়িতদের চিহ্নিত করতে কমিশন গঠন করা হবে

 --- আইনমন্ত্রী

ঢাকা, ৪ ভাদ্র (১৯ আগস্ট) :

 বঙ্গবন্ধু হত্যাকা-ে জড়িতদের চিহ্নিত করতে একটি কমিশন গঠনের ব্যাপারে সরকার নীতিগতভাবে একমত বলে জানিয়েছেন আইন, বিচার ও সংসদ বিষয়ক মন্ত্রী আনিসুল হক। তিনি বলেন, এই কমিশন হবে অত্যন্ত গুরুত্বপূর্ণ একটি প্রতিষ্ঠান। তাই প্রধানমন্ত্রী শেখ হাসিনা ও মন্ত্রিপরিষদের সদস্যরা একসঙ্গে বসে কমিশনের কর্মপরিধি নির্ধারণের পাশাপাশি কমিশনের চেয়ারম্যান ও সদস্য মনোনয়নের সিদ্ধান্ত নেবেন। শিগগিরই তিনি এ ব্যাপারে প্রধানমন্ত্রীর সঙ্গে আলোচনা করবেন বলে জানান।

 জাতির পিতা বঙ্গবন্ধু শেখ মুজিবুর রহমানের ৪৪তম শাহাদতবার্ষিকী ও জাতীয় শোক দিবস পালন কর্মসূচির অংশ হিসেবে আইন, বিচার ও সংসদ বিষয়ক মন্ত্রণালয়ের উদ্যোগে আজ ঢাকার তেজগাঁওয়ে সরকারি শিশু পরিবারের দেড় শতাধিক অবহেলিত ও সুবিধাবঞ্চিত শিশুর মাঝে উন্নতমানের খাবার পরিবেশন অনুষ্ঠানে সাংবাদিকদের প্রশ্নের জবাবে মন্ত্রী এসব কথা বলেন।

 এর আগে এক অনাড়ম্বর অনুষ্ঠানে আইনমন্ত্রী তাঁর সংক্ষিপ্ত বক্তৃতায় বঙ্গবন্ধুর নীতি ও আদর্শ তুলে ধরেন এবং শিশুদেরকে বঙ্গবন্ধুর আদর্শকে ধারণ করার পরামর্শ দেন।

 অনুষ্ঠান শেষে তিনি তেজগাঁও সরকারি শিশু পরিবারের দেড় শতাধিক অবহেলিত ও সুবিধাবঞ্চিত শিশুর মাঝে উন্নতমানের খাবার পরিবেশন কার্যক্রম পরিদর্শন করেন এবং শিশুদের সঙ্গে কুশল বিনিময় করেন।

 অনুষ্ঠানে আইন, বিচার ও সংসদ বিষয়ক মন্ত্রণালয়ের লেজিসলেটিভ ও সংসদ বিষয়ক বিভাগের সিনিয়র সচিব মোহাম্মদ শহিদুল হক, আইন ও বিচার বিভাগের সচিব মোঃ গোলাম সারোয়ার এবং তেজগাঁও সরকারি শিশু পরিবার ও সমাজসেবা অধিদপ্তরের সংশ্লিষ্ট কর্মকর্তারা বক্তৃতা করেন।

#

রেজাউল/মাহমুদ/মোশারফ/জয়নুল/২০১৯/২০০০ঘণ্টা

তথ্যবিবরণী নম্বর : ৩০৭৪

আগামীকাল শ্রম কল্যাণ সম্মেলন ২০১৯ এর উদ্বোধন

ঢাকা, ৪ ভাদ্র (১৯ আগস্ট) :

 আগামীকাল (২০ আগস্ট) মঙ্গলবার সকালে প্রবাসী কল্যাণ ও বৈদেশিক কর্মসংস্থান মন্ত্রণালয়ের উদ্যোগে বিভিন্ন দেশে অবস্থিত বাংলাদেশ দূতাবাসের শ্রম কল্যাণ উইংয়ের কাউন্সেলর (শ্রম) ও প্রথম সচিব (শ্রম)-দের নিয়ে প্রবাসী কল্যাণ ভবনের ২য় তলায় ব্রিফিং সেন্টারে তিন দিনব্যাপী ‘শ্রম কল্যাণ সম্মেলন ২০১৯’ এর উদ্বোধন করা হবে।

 অনুষ্ঠানে প্রধান অতিথি হিসেবে উপস্থিত থাকবেন প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ। বিশেষ অতিথি হিসেবে উপস্থিত থাকবেন প্রবাসী কল্যাণ ও বৈদেশিক কর্মসংস্থান মন্ত্রণালয় সম্পর্কিত সংসদীয় স্থায়ী কমিটির চেয়ারম্যান আনিসুল ইসলাম মাহমুদ। অনুষ্ঠানে সভাপতিত্ব করবেন মন্ত্রণালয়ের সচিব রৌনক জাহান।

 ২৬টি দেশের বাংলাদেশ দূতাবাস ও মিশনসমূহের শ্রম কল্যাণ উইংয়ের কর্মকর্তাবৃন্দ এ সম্মেলনে মূল অংশগ্রহণকারী। এবারের সম্মেলনে অভিবাসন, পররাষ্ট্রনীতি, বিনিয়োগ, সুশাসন, প্রবাসী কর্মীদের কল্যাণ, আন্তর্জাতিক ও দ্বিপাক্ষিক সমঝোতা সম্পর্কে বিস্তারিত আলোচনা হবে বলে আশা করা হচ্ছে। এ সকল ক্ষেত্রে দক্ষ ও নীতি নির্ধারণী পর্যায়ের কর্মকর্তাগণ সম্পদ ব্যক্তি হিসেবে সম্মেলনে দিকনির্দেশনামূলক বক্তব্য প্রদান করবেন। এছাড়া বিগত এক বছরের বিভিন্ন শ্রম কল্যাণ উইংসমূহের অর্জন ও সীমাবদ্ধতা সম্পর্কে সম্মেলনে আলোকপাত করা হবে।

#

রাশেদ/মাহমুদ/রফিকুল/সেলিম/২০১৯/১৯৩০ ঘণ্টা

তথ্যবিবরণী নম্বর : ৩০৭৩

শিল্পখাতে সাফল্যের ইতিহাস সৃষ্টির আহ্বান শিল্পমন্ত্রীর

ঢাকা, ৪ ভাদ্র (১৯ আগস্ট) :

 শোককে শক্তিতে পরিণত করে শিল্পখাতে সাফল্যের ইতিহাস সৃষ্টির জন্য শিল্প মন্ত্রণালয় এবং এর আওতাধীন দপ্তর ও সংস্থার কর্মকর্তা-কর্মচারীদের প্রতি আহ্বান জানিয়েছেন শিল্পমন্ত্রী নূরুল মজিদ মাহমুদ হুমায়ূন।

 মন্ত্রী আজ ঢাকার দিলকুশায় বাংলাদেশ কেমিক্যাল ইন্ডাস্ট্রিজ কর্পোরেশনের অডিটোরিয়ামে ১৫ আগস্ট জাতীয় শোক দিবস ২০১৯ উপলক্ষে আয়োজিত আলোচনা সভা ও দোয়া মাহফিলে প্রধান অতিথির বক্তৃতায় এই আহ্বান জানান। শিল্প সচিব মোঃ আবদুল হালিমের সভাপতিত্বে অনুষ্ঠানে বিশেষ অতিথি ছিলেন শিল্প প্রতিমন্ত্রী কামাল আহমেদ মজুমদার।

 মন্ত্রী বলেন, সাংবিধানিক কাঠামো ও নিয়মতান্ত্রিকতার মাঝ থেকে জাতির পিতা এদেশের জনগণের মুক্তির জন্য আন্দোলন সংগ্রাম পরিচালিত করেছিলেন। তিনি নির্বাচনে অংশ নিয়েছিলেন। ১৯৫৬ সালে সরকারের শিল্পমন্ত্রীর দায়িত্ব পালন করেছিলেন।

 প্রতিমন্ত্রী ভেদাভেদ ভুলে গিয়ে দেশের উন্নয়নে কাজ করার মাধ্যমে জাতির পিতার স্বপ্ন বাস্তবায়নে ভূমিকা রাখার জন্য সকলের প্রতি আহ্বান জানান ।

 শিল্প সচিব বলেন, জাতির পিতার উন্নত ও সমৃদ্ধ বাংলাদেশ গড়ার ক্ষেত্রে শিল্প মন্ত্রণালয়ের দায়িত্ব অনেক বেশি। প্রধানমন্ত্রী শেখ হাসিনার দিক নির্দেশনা অনুযায়ী কাজ করার ফলে মন্ত্রণালয় ও এর অধীন দপ্তর-সংস্থার কাজে গুণগত পরিবর্তন এসেছে। ভবিষ্যতে আরো ইতিবাচক পরিবর্তন আসবে বলে তিনি উল্লেখ করেন।

 এর আগে ১৯৭৫ এর ১৫ আগস্টের কালরাত্রিতে শাহাদতবরণকারী জাতির পিতা বঙ্গবন্ধু শেখ মুজিবুর রহমান ও তাঁর পরিবারের সদস্যদের আত্মার মাগফেরাত কামনা করে দোয়া ও মোনাজাত করা হয়।

#

মাসুম/মাহমুদ/নাইচ/রফিকুল/জয়নুল/২০১৯/১৯৪০ঘণ্টা

তথ্যবিবরণী নম্বর : ৩০৭২

মন্ত্রিপরিষদে ‘স্টার্টআপ বাংলাদেশ লিমিটেড’এর অনুমোদন

ঢাকা, ৪ ভাদ্র (১৯ আগস্ট) :

মন্ত্রিপরিষদের নিয়মিত বৈঠকে আজ ‘স্টার্টআপ বাংলাদেশ লিমিটেড’নামে সম্পূর্ণ সরকারি মালিকানাধীন একটি সরকারি ভেঞ্চার ক্যাপিটাল কোম্পানির নীতিগত অনুমোদন প্রদান করা হয়েছে। তথ্য ও যোগাযোগ প্রযুক্তি প্রতিমন্ত্রী জুনাইদ আহ্মেদ পলক স্টার্টআপদেরকে তহবিল যোগানো, পরামর্শ ও আইনগত সহায়তা প্রদান ইত্যাদি লক্ষ্যে এ কোম্পানি গঠন প্রয়োজন মর্মে মন্ত্রিপরিষদ সভায় উল্লেখ করেন। প্রতিষ্ঠিত হবার পরে কোম্পানিটি স্টার্টআপদেরকে মূল্যায়ন করে সিড স্টেজে সর্বোচ্চ ১ কোটি এবং গ্রোথ গাইডেড স্টার্টআপ রাউন্ডে সর্বোচ্চ ৫ কোটি টাকা বিনিয়োগ করতে পারবে।

 বাংলাদেশে একটি টেকসই স্টার্টআপ ইকোসিস্টেম তৈরিতে সরকারি মালিকানায় প্রথম ভেঞ্চার ক্যাপিটাল কোম্পানি হিসেবে ‘স্টার্টআপ বাংলাদেশ লিমিটেড’ মুখ্য ভূমিকা পালন করার পাশাপাশি সরকারের রূপকল্প-২০২১ বাস্তবায়নের কাজকে আরো এক ধাপ এগিয়ে নিয়ে যাবে বলে আশা করা হচ্ছে।

 তথ্য ও যোগাযোগ প্রযুক্তি বিভাগের অধীন বাংলাদেশ কম্পিউটার কাউন্সিল কর্তৃক বাস্তবায়নাধীন আইডিয়া প্রকল্প বাংলাদেশে স্টার্টআপ সংস্কৃতি গড়ে তোলার লক্ষ্যে প্রধানমন্ত্রীর তথ্য ও যোগাযোগ প্রযুক্তি বিষয়ক উপদেষ্টা সজীব ওয়াজেদের নির্দেশনায় ২০১৬ সাল থেকে কাজ করছে। ইতোমধ্যে শতাধিক স্টার্টআপ কোম্পানিকে অনুদান প্রদান করা হয়েছে। বাংলাদেশের স্টার্টআপদের উদ্ভাবনী ধারণাকে ব্যবসায় রূপান্তরিত করে দেশে সরাসরি বৈদেশিক বিনিয়োগ উৎসাহিত করা যেমন সম্ভব তেমনি সম্ভব বেকারত্ব দূর, কর্মসংস্থান সৃষ্টি এবং সামগ্রিকভাবে দেশের অর্থনৈতিক উন্নয়ন।

#

শহিদুল/মাহমুদ/রফিকুল/সেলিম/২০১৯/১৯০০ ঘণ্টা

তথ্যবিবরণী নম্বর : ৩০৭১

জনগণের চাহিদা পূরণে আন্তরিক হয়ে কাজ করুন

 --- বিদ্যুৎ প্রতিমন্ত্রী

ঢাকা, ৪ ভাদ্র (১৯ আগস্ট) :

 বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, জনগণের চাহিদা পূরণে আন্তরিক হয়ে কাজ করতে হবে। উন্নত গ্রাহক সেবা নিশ্চিত করার পাশাপাশি তাদের অভিযোগ শুনে সমাধানে সচেষ্ট থাকতে হবে।

 প্রতিমন্ত্রী আজ ঢাকায় বিদ্যুৎ ভবনে ‘জাতির পিতা বঙ্গবন্ধু শেখ মুজিবুর রহমানের ৪৪তম শাহাদতবার্ষিকী’ উপলক্ষে বিদ্যুৎ উন্নয়ন বোর্ডের ক্রীড়া ও সাংস্কৃতিক পরিষদ আয়োজিত আলোচনা ও দোয়া মাহফিলে প্রধান অতিথির বক্তব্যে এসব কথা বলেন।

 প্রতিমন্ত্রী বলেন, বঙ্গবন্ধু দেশকে স্বাধীন করে মাত্র দশ মাসেই রাষ্ট্র পরিচালনার মূল ভিত্তি সংবিধান প্রণয়ন ও কার্যকর করেন। প্রথম পঞ্চবার্ষিকী পরিকল্পনায় তিনি কৃষি, অবকাঠামো নির্মাণ ও পুনর্বাসনে বিশেষ গুরুত্ব দিয়েছিলেন। প্রধানমন্ত্রী শেখ হাসিনা মধ্যম আয়ের দেশ গড়তে রূপকল্প-২০২১, উন্নয়ন জংশন নির্মাণে এসডিজি ২০৩০, উন্নত দেশ গড়তে রূপকল্প-২০৪১ ও নিরাপদ ব-দ্বীপ গড়তে ডেল্টা প্ল্যান ২১০০ ইত্যাদি পরিকল্পনা দিয়েছেন। এই পরিকল্পনা কার্যকর হলে বাংলাদেশ কাক্সিক্ষত লক্ষ্যে দ্রুততার সাথে পৌঁছবে।

 আলোচনা অনুষ্ঠানে অন্যান্যের মাঝে বিদ্যুৎ বিভাগের সিনিয়র সচিব ড. আহমদ কায়কাউস, বিদ্যুৎ উন্নয়ন বোর্ডের চেয়ারম্যান প্রকৌশলী খালেদ মাহমুদ এবং ক্রীড়া ও সাংস্কৃতিক পরিষদের সভাপতি মোঃ জহুরুল হক বক্তব্য রাখেন।

#

আসলাম/মাহমুদ/ফারহানা/মোশারফ/জয়নুল/২০১৯/১৮৪০ঘণ্টা

তথ্যবিবরণী নম্বর : ৩০৭০

**জলবায়ু পরিবর্তনজনিত হুমকি মোকাবেলা প্রকল্প বাস্তবায়নে শুরু থেকেই অংশীদারদের সম্পৃক্ত করতে হবে**

 **- অর্থমন্ত্রী**

ঢাকা, ৪ ভাদ্র (১৯ আগস্ট) :

 অর্থমন্ত্রী আ হ ম মুস্তফা কামাল জলবায়ু পরিবর্তনজনিত হুমকি মোকাবেলায় বাংলাদেশ সরকারের পদক্ষেপ ও কর্মসূচি তুলে ধরে বলেন, কার্যকর ফলাফল অর্জনের জন্য প্রাথমিক পর্যায় থেকেই প্রকল্প বাস্তবায়ন প্রক্রিয়ায় অংশীদারদের সম্পৃক্ত করতে হবে। তিনি আজ দক্ষিণ কোরিয়ায় ‘গ্লোবাল প্রোগ্রামিং কনফারেন্স’-এ বক্তৃতাকালে একথা বলেন।

 ১৯-২৪ আগস্ট দক্ষিণ কোরিয়ার ইনচিয়নের স্যাংডোতে গ্লোবাল ক্লাইমেট ফান্ড (জিসিএফ) এই কনফারেন্স এর আয়োজন করেছে। জলবায়ু পরিবর্তন থেকে উদ্ভুত সমস্যার টেকসই সমাধানের জন্য অংশীদার দেশগুলিকে সমর্থন করার উপায় এবং পথ বের করাই এ সম্মেলনের উদ্দেশ্য। সম্মেলনে এ বছরের মূল প্রতিপাদ্য হচ্ছে ‘জলবায়ুর উচ্চাকাঙ্ক্ষাকে উপলব্ধি করা (Realising Climate ambitions)’।

 অর্থমন্ত্রীর নেতৃত্বে বাংলাদেশ থেকে একটি উচ্চপর্যায়ের প্রতিনিধিদল সম্মেলনে অংশ নিচ্ছেন। অর্থনৈতিক সম্পর্ক বিভাগ (ইআরডি) সচিব মনোয়ার আহমেদসহ ঊর্ধ্বতন কর্মকর্তারা সম্মেলনে যোগ দিচ্ছেন।

 ১০ দেশের মন্ত্রী, উচ্চপর্যায়ের সরকারি কর্মকর্তা, এনজিও প্রতিনিধিগণ ৫ দিনের এই সম্মেলনে অংশ নিচ্ছেন। বিভিন্ন দেশের মন্ত্রীরা তাদের দেশের জলবায়ু পরিবর্তনজনিত হুমকির মোকাবিলায় কি ধরনের পদক্ষেপ নিতে চাচ্ছেন তা উচ্চপর্যায়ের ফোরামে তুলে ধরছেন।

#

তৌহিদুল/অনসূয়া/পরীক্ষিৎ/আসমা/২০১৯/১৬৩০ ঘণ্টা

তথ্যবিবরণী নম্বর : ৩০৬৯

**দেশের আবহাওয়া স্বাভাবিক**

ঢাকা, ৪ ভাদ্র (১৯ আগস্ট) :

 দেশের সব নদ-নদীর পানি বিপদসীমার নীচে। অভ্যন্তরীণ নদী এবং সমুদ্র বন্দরসমূহের জন্য কোন সংকেত দেখাতে হবে না।

 দুর্যোগ ব্যবস্থাপনা ও ত্রাণ মন্ত্রণালয়ের ন্যাশনাল ডিজাস্টার রেসপন্স কো-অর্ডিনেশন সেন্টারের দুপুর
২ টার প্রতিবেদন অনুযায়ী আজ এ তথ্য পাওয়া গেছে।

 রংপুর, রাজশাহী, খুলনা ও চট্টগ্রাম বিভাগের কিছু কিছু জায়গায় এবং ময়মনসিংহ, সিলেট, ঢাকা, রংপুর ও বরিশাল বিভাগের দু’এক জায়গায় অস্থায়ী দমকা হাওয়াসহ হালকা থেকে মাঝারি ধরণের বৃষ্টি অথবা বজ্রসহ বৃষ্টি হতে পারে। সেই সাথে দেশের কোথাও কোথাও মাঝারি ধরনের ভারী বর্ষণ হতে পারে।

গঙ্গা ব্যতীত দেশের সকল প্রধান নদ-নদীসমূহের পানি সমতল হ্রাস পাচ্ছে। আগামী ২৪ ঘণ্টায় গঙ্গা ব্যতীত দেশের সকল প্রধান নদ-নদীসমূহের পানি সমতল হ্রাস অব্যাহত থাকতে পারে।

 বিগত ২৪ ঘণ্টায় পানি সমতল হ্রাস পেয়েছে ৬৮টি স্থানে ও সমতল বৃদ্ধি পেয়েছে ২০টি স্থানে।

 সরকার গত ১ জুলাই থেকে আজ পর্যন্ত বন্যাদুর্গত বিভিন্ন জেলায় ২৮ হাজার ৮৫০ মে. টন চাল,
৫ কোটি ৩ লাখ ৫০ হাজার টাকা, ১ লাখ ১৮ হাজার কার্টন শুকনা খাবার, ৮ হাজার ৫০০ সেট তাঁবু,
৫৪ হাজার ৭০০ বান্ডিল ঢেউটিন, গৃহ নির্মাণে ১৬ কোটি ৪১ লাখ টাকা, শিশুখাদ্য ক্রয়ে ১৮ লাখ টাকা এবং গোখাদ্য ক্রয়ে ২৪ লাখ টাকা বরাদ্দ প্রদান করেছে।

#

কাদের/অনসূয়া/পরীক্ষিৎ/রবি/শামীম/২০১৯/১৫৩৪ ঘণ্টা

তথ্যবিবরণী                                                                                        নম্বর : ৩০৬৮

**যথাসময়ে ই-পাসপোর্ট চালু হবে**

 **- স্বরাষ্ট্রমন্ত্রী**

ঢাকা, ৪ ভাদ্র (১৯ আগস্ট) :

          স্বরাষ্ট্রমন্ত্রী আসাদুজ্জামান খান বলেন, প্রধানমন্ত্রী শেখ হাসিনা দেশে অধিকতর সুশাসন নিশ্চিতে কাজ করছেন। সেই সাথে ডিজিটাল বাংলাদেশ গড়ার কাজও দ্রুততার সাথে এগিয়ে চলছে। স্বরাষ্ট্র মন্ত্রণালয়ে ই-পাসপোর্ট সংক্রান্ত বিষয়ে ইতোমধ্যে বিভিন্ন কার্যক্রম গ্রহণ করা হয়েছে, যা যথাসময়ে চালু করা হবে বলেও তিনি জানান। ১৮ আগস্ট দক্ষিণ কোরিয়ার রাজধানী সিউলে বাংলাদেশ দূতাবাসে প্রবাসী বাংলাদেশিদের সাথে মতবিনিময়কালে তিনি একথা বলেন।

          মন্ত্রী আরো বলেন, বৈধ পথে নিয়মিত রেমিটেন্স প্রেরণকারীদের জন্যেও অধিকতর সুযোগ সুবিধা প্রদানের বিষয়টি সরকার বিবেচনা করছে। তিনি বাংলাদেশে বিনিয়োগ বাড়ানোর জন্য প্রবাসীদের প্রতি তিনি আহ্বান জানান। জনগণের নিরাপত্তা নিশ্চিত করার পাশাপাশি তাদের দোরগোড়ায় সেবা পৌঁছে দেয়ার লক্ষ্যে স্বরাষ্ট্র মন্ত্রণালয় কাজ করছে বলে মন্ত্রী উল্লেখ করেন।

          মতবিনিময় সভায় নতুন পাসপোর্ট তৈরি, পাসপোর্ট নবায়ন, ই-পাসপোর্টে, দ্বৈত নাগরিকত্ব, পুলিশ ক্লিয়ারেন্স, প্রবাসীদের জন্য বিশেষায়িত হাসপাতাল, বিচার ব্যবস্থায় দীর্ঘসূত্রিতা, দক্ষিণ কোরিয়ার শ্রমবাজার ও রেমিটেন্স প্রেরণসহ বিভিন্ন বিষয়ে মন্ত্রী কথা বলেন। পাসপোর্ট অধিদপ্তরের মহাপরিচালক মেজর জেনারেল মোঃ সোহেল হোসেন খান এবং স্বরাষ্ট্র মন্ত্রণালয়ের ঊর্ধ্বতন কর্মকর্তাগণ এ সময় উপস্থিত ছিলেন।

#

অনসূয়া/রেজ্জাকুল/শামীম/২০১৯/১৫৫৯ ঘণ্টা

তথ্যবিবরণী নম্বর : ৩০৬৭

**দেশের ডেঙ্গু পরিস্থিতি**

ঢাকা, ৪ ভাদ্র (১৯ আগস্ট) :

 স্বাস্থ্য অধিদপ্তরের হেলথ ইমার্জেন্সি অপারেশন সেন্টার ও কন্ট্রোল রুমের সর্বশেষ তথ্য অনুযায়ী গত জানুয়ারি থেকে আজ পর্যন্ত হাসপাতালগুলোতে সর্বমোট ডেঙ্গু আক্রান্ত ভর্তি রোগীর সংখ্যা ৫৪ হাজার ৭৯৭ জন। তার মধ্যে চিকিৎসা শেষে ছাড়পত্র নিয়ে চলে গেছেন ৪৮ হাজার ২৪ জন। আর এ যাবত ডেঙ্গু রোগে মারা গেছেন ৪০ জন।

 বর্তমানে সারাদেশের হাসপাতালগুলোতে ভর্তিকৃত ডেঙ্গুরোগী আছেন ৬ হাজার ৭৩৩ জন, যার মধ্যে ঢাকা বিভাগে ৩ হাজার ৪১৯ জন।

 গত ২৪ ঘণ্টায় সারাদেশে নতুন ১ হাজার ৬১৫ জন ডেঙ্গুরোগী হাসপাতালে ভর্তি হয়েছেন, যার মধ্যে ঢাকা শহরে ৭৫৭ জন।

#

আয়শা/অনসূয়া/রবি/শামীম/২০১৯/১৫০৭ ঘণ্টা

তথ্যবিবরণী নম্বর : ৩০৬৬

**পরিবেশ ও পরিচ্ছন্নতা ব্যবস্থাপনায় দুর্নীতি প্রতিরোধে ব্যবস্থা নিচ্ছে দুদক**

ঢাকা, ৪ ভাদ্র (১৯ আগস্ট) :

 ঢাকাসহ সকল মেট্রোপলিটন শহরে পরিবেশ দূষণ (যানবাহন ব্যবস্থাপনাসহ) রোধে দায়িত্বপ্রাপ্ত সরকারি-বেসরকারি সংস্থাসমূহের সাথে তাদের কার্যপ্রক্রিয়ায় বিদ্যমান অনিয়ম-দুর্নীতি, অবহেলা ও হয়রানি নিরসনে দুর্নীতি দমন কমিশন বিশেষ উদ্যোগ গ্রহণ করেছে।

 আজ দুর্নীতি দমন কমিশনের চেয়ারম্যান ইকবাল মাহমুদের সভাপতিত্বে কমিশনের প্রতিরোধ অনুবিভাগের কর্মকর্তাদের সঙ্গে জরুরি বৈঠকে এ সিদ্ধান্ত নেওয়া হয়।

 উদ্যোগের অংশ হিসেবে পরিবেশ দূষণ প্রতিরোধে নিয়োজিত বিভিন্ন সরকারি প্রতিষ্ঠানের কর্তা-ব্যক্তিদের সাথে এসব বিষয় নিয়ে মতবিনিময় সভা করবে কমিশন। আলোচনার মাধ্যমে অংশীজনদের মতামতের আলোকে এসব ক্ষেত্রে দুর্নীতি প্রতিরোধ, দমন এবং নিয়ন্ত্রণে আরো কার্যকর ব্যবস্থা গ্রহণ করবে কমিশন।

 সভায় দদুক চেয়ারম্যান বলেন, পরিবেশ দূষণে নিয়োজিত সংস্থাসমূহের কতিপয় কর্মচারীর দুর্নীতি ও অবহেলার কারণেই দেশের মানুষ বিশেষ করে শহরাঞ্চলের মানুষ স্বাস্থ্যঝুঁকিতে পড়ছে। খাদ্য দূষণ, স্যানিটেশন ব্যবস্থাপনা, নগর পরিচ্ছন্নতা, পানি দূষণ, শব্দ দূষণ, বায়ু দূষণের সমন্বিত নেতিবাচক ফলাফল হচ্ছে স্বাস্থ্যঝুঁকি। তাই সকলের সহযোগিতা নিয়ে এসব ক্ষেত্রে দুর্নীতি প্রতিরোধে দুদক বিশেষ নজরদারি বৃদ্ধি করবে এবং প্রয়োজনে এসব কার্যক্রম কমিশনের গোয়েন্দা নজরদারিতে আনা হবে বলে তিনি জানান।

#

প্রণব/অনসূয়া/জসীম/রেজ্জাকুল/আসমা/২০১৯/১৫০০ ঘণ্টা